Willelmus, Dei gratia, Autiss. episcopus, omnibus presentes litteras inspecturis, salutem in Domino. Noverint universi quod cum bone memorie dominus Hugo predecessor noster, quondam Autiss. episcopus, in ecclesia B. Marie de Tuciaco ad ampliandum cultum divinum instituisset canonicos et prebendas, et canonicis ibi deservientibus utramque ecclesiam B. Marie videlicet, et Sancti-Petri libere contulisset ab omni onere preter paretam immunes. Nos ejus vestigiis inherentes, et quod ab eo factum fuerat de institutione canonicorum in dicto loco ratum et gratum habentes de ipsis ecclesiis et servitio a dictis canonicis faciendo ita duximus ordinare, ut thesaurarius qui major est in ecclesia et duas habet prebendas, clericum habeat qui res ecclesie conservet, et horis canonicis pulset campanas qui et tenebitur fidelitatem canonicis adhibere. Ordinavimus preterea ut quilibet canonicus septimanam faciat cujuslibet ordinis successive, presbyteri scilicet, diaconi, subdiaconi ita ut dummodo pauci sunt, diaconum et subdiaconum in missa habeant majoribus tantum in solemnitatibus videlicet Nativitate Domini, Apparitione, Pascha, Ascensione, Pentecoste et omnium sanctorum festivitate, necnon et in omnibus beate Marie solemnitatibus et sancti Petri. Canonici vero, vel si infirmitate vel alia prepediti necessitate suas non potuerint facere septimanas, per socio suos vel per aliquos vicarios eas fieri procurabunt. Ordinatum fuit preterea quod canonicus ea die qua matutinis interfuerit, de pane et vino que ea provenient, portionem suam habebit. Si vero matutinis non interesset, nisi forte infirmitate detentus de lecto non posset surgere, nihil penitus de pane et vino ea die provenientibus perciperet. Quod si canonicus infirmetur in villa, portiones quas ceteri canonici percipiunt, percipiet. Si vero extra villam infirmetur, nihil omnino est percepturus. Canonicus autem neque ad scolas, neque ad peregrinationem ire poterit, nisi.... petita licentia et concessa: poterit tamen absens canonicus esse et habere licentiam eundi ad necessitates suas per octo dies in vere, octo in estate, octo in autumno, et octo in hieme, nec tunc reputabitur pro absente. Si vero amplius absens fuerit, nisi de manifesta et rationabili causa, ei reputabitur ad defectum. Statuimus etiam ut in ecclesia beati Petri capellanus qui curam habeat animarum ad presentationem canonicorum sit. Et pro capellania sua habeat valentiam fructuum unius prebende ex integro et duos prati arpentos qui sunt in Roueria, et insuper ea que pro communione et baptismo percipiuntur. De legatis vero si legatum canonicorum valuerit tres solidos, et legatum capellani duodecim denarios valere poterit, et secundum hujusmodi estimationem, si legatum canonicorum plus valuerit et plus valebit capellani legatum. Concessimus etiam eis ut quadraginta solidos cense quos dilectus filius Humbaudus Autissiodorensis ecclesie canonicus a dicta percipit ecclesia post obitum ipsius Humbaudi, vel si eos in vita sua resignaverit libere habeant, nec cuiquam eos deinceps reddere teneantur. Thesaurarius quoque qui major est in ecclesia et persona, excessus canonicorum et clericorum in ecclesia deservientium corriget. Quod si per se non potuerit emendare, ad nos habebit recursum, ut que corrigenda fuerint, corrigamus. Actum anno Domini millesimo ducentesimo tertio decimo.